ล่มซ้ำซาก! “ชวน” สั่งเปิดจำนวน “ส.ส.กระโดดร่ม” ทำสภาฯ องค์ประชุมไม่ครบ
สภาฯ เปิดตัวเลข “ส.ส.” หายทำประชุมสภาล่ม! พบ “ฝ่ายค้าน” แสดงตน 21 คน จาก 207 คน ฟาก “ร่วมรัฐบาล” แสดงตน 207 จาก 267 คน
สภาฯ เปิดตัวเลข “ส.ส.” หายทำประชุมสภาล่ม! “ฝ่ายค้าน” แสดงตน 21 คน จาก 207 คน ฟาก “ร่วมรัฐบาล” แสดงตน 207 จาก 267 คน
23 พ.ย. 2565

ผู้สื่อข่าวรายงานว่า การประชุมสภาผู้แทนราษฎร ที่มีนายชวน หลีกภัย ประธานสภาผู้แทนราษฎร ทำหน้าที่ประธาน ได้พิจารณาร่างพ.ร.บ.การเข้าชื่อเพื่อถอดถอนสมาชิกสภาท้องถิ่นหรือผู้บริหารท้องถิ่น วาระ 2-3 ตามที่คณะกรรมาธิการฯ พิจารณาเสร็จแล้ว โดยเริ่มต้นที่การลงมติมาตรา 7 ที่ตกค้างมาจากการพิจารณาสัปดาห์ที่แล้ว แต่มีสมาชิกมาแสดงตนเพียง 244 เสียง เกินกึ่งหนึ่งเพียง 7 เสียง จากจำนวนส.ส.ที่ปฏิบัติหน้าที่ได้ 474 คน
จากนั้นในการลงมติมาตรา 9/1 ที่กมธ.เสียงข้างน้อยขอสงวนความเห็น ที่ประชุมลงมติเห็นด้วยกับกมธ.เสียงข้างน้อย 163 ต่อ75 คะแนน ทำให้นายชินวรณ์ บุณยเกียรติ ส.ส.นครศรีธรรมราช พรรคประชาธิปัตย์ ในฐานะรองประธานวิปรัฐบาล ขอให้ถามคำถามใหม่ เนื่องจากส.ส.หลายคนเข้าใจผิดคิดว่า ประธานฯ ถามว่า เห็นด้วยกับกมธ.เสียงข้างมากหรือไม่ ทำให้คะแนนคลาดเคลื่อน แต่ส.ส.ฝ่ายค้านประท้วงและเล่นแง่ไม่ยอมแสดงตนเป็นองค์ประชุม เพื่อลงมติใหม่ ประธานที่ประชุมจึงสั่งพักประชุม เพื่อไปหารือแนวทางแก้ปัญหา
ต่อมาภายหลังกลับมาเปิดประชุมใหม่อีกครั้ง ที่ประชุมยังคงถกเถียงกันเรื่องจะให้ลงมติมาตรา 9/1 ใหม่หรือไม่ ในที่สุดที่ประชุมลงมติให้ลงมติใหม่ด้วยคะแนน 202 ต่อ 16 งดออกเสียง 10 ไม่ลงคะแนน 14 ทำให้นายจุลพันธุ์ อมรวิวัฒน์ ส.ส.เชียงใหม่ พรรคเพื่อไทย แสดงความไม่พอใจระบุว่า การให้ลงมติใหม่จะเป็นบรรทัดฐาน สร้างประเพณีปฏิบัติที่ผิด พอโหวตแพ้ก็อ้างเข้าใจผิด อนาคตจะเกิดปัญหา ถ้าแพ้ก็อ้างเข้าใจผิดแบบนี้ไปเรื่อยๆ
อย่างไรก็ตาม หลังจากที่ประชุมโหวตให้ลงมติมาตรา 9/1 แล้ว นายชวนได้สั่งปิดประชุมในเวลา 14.05 น. เนื่องจากส.ส.ในห้องประชุมบางตา ไม่ครบองค์ประชุม พร้อมจะขอเปิดชื่อผู้ที่ไม่เข้าร่วมประชุม
ล่าสุด นพ.สุกิจ อัถโถปกรณ์ ที่ปรึกษาประธานสภาผู้แทนราษฎร แถลงกรณีเกิดปัญหาองค์ประชุมสภาไม่ครบจนเป็นเหตุให้สภาล่มระหว่างพิจารณาร่างพระราชบัญญัติ (พร.บ) การเข้าชื่อเพื่อถอดถอนสมาชิกสภาท้องถิ่นหรือผู้บริหารท้องถิ่นฉบับที่.. พ.ศ…. โดยในที่ประชุมนายชวน หลีกภัย ประธานสภาผู้แทนราษฎรระบุให้เปิดเผยจำนวนองค์ประชุมว่า ในที่ประชุมนายชวนไม่ได้ขานจำนวนองค์ประชุมที่ล่ม ปรากฏว่ามีผู้แสดงตนทั้งสิ้น 228 คน จากจำนวนองค์ประชุม 237 คน โดยแบ่งเป็น
สำหรับฝ่ายค้าน พรรคเพื่อไทย มีผู้แสดงตน 11 คน จาก 131 คน พรรคก้าวไกล 6 คน จาก 50 คน พรรคเสรีรวมไทย 3 คนจาก11 คน พรรคประชาชาติไม่มีผู้แสดงตน จาก 7 คน พรรคเพื่อชาติ 1 คนจาก 6 คน พรรคพลังปวงชนไทยและพรรคไทยศรีวิไลยย์ มีส.ส.พรรคละ 1 คน ไม่แสดงตน
ส่วนฝ่ายรัฐบาล พรรคพลังประชารัฐ แสดงตน 77 คนจาก 96 คน พรรคภูมิใจไทย 59 จาก 62 คน พรรคประชาธิปัตย์ 42 คนจาก 52 คน พรรคเศรษฐกิจไทย 3 คนจาก 16 คน พรรคชาติไทยพัฒนา 6 คนจาก 12 คน พรรคเศรษฐกิจใหม่ 4 คนจาก 6 คน พรรครวมพลัง แสดงตนทั้ง 5 คน พรรคพลังท้องถิ่นไทย 3 คนจาก 5 คน พรรคชาติพัฒนา 3 จากคน 4 คน พรรครักผืนป่าแห่งประเทศไทย 1 คนจาก 2
ขณะพรรคเล็กที่มีส.ส.1คนคือพรรคประชาภิวัฒน์ พรรครวมแผ่นดิน ไทย พรรคครูไทยเพื่อประชาชน พรรคพลังธรรมใหม่แสดงตน ขณะที่พรรคเพื่อชาติไทย พรรคพลเมืองไทย พรรคประชาธิปไตยใหม่ ไม่แสดงตน
โดยส.ส.ฝ่ายค้านที่แสดงตนรวม 21 คน จาก 207 คน พรรคร่วมฝ่ายรัฐบาลแสดงตน 207 จาก 267 คน ส่วนรายชื่อไม่สามารถเปิดเผยได้ เมื่อประธานไม่ได้ประกาศในที่ประชุมว่ามีจำนวนเท่าไรก็จะไม่มีการเปิดเผยรายชื่อ